HelloWorld: tőlük kapod a tudást - PC World
| 2015 július 14. 11:15
Hatalmas lendülettel zajlanak a HelloWorld tábor előkészületei, a szervezőcsapat pedig gyermeki lelkesedéssel számol vissza az augusztus 10-i rajtig. Korábban megígértük, hogy bemutatjuk azokat a pedagógusokat, akik a tábor alatt tudásuk legjavával igyekeznek hozzájárulni a jelentkezett diákok ismereteinek bővítéséhez.
Miért fontos, hogy kik mutatják be a jövőben nélkülözhetetlen ismereteket? A tanári karunk olyan fiatal pedagógusokból áll, akik jól rálátnak arra, hogy a mostani általános iskolások milyen pályákat választhatnak. Napjainkban már egyáltalán nem számít ritkább vagy különleges foglalkozásnak a programozás, amely iránt egyre nagyobb arányban érdeklődnek a lányok is.
A táborban ott lesz többek között a Codie csapata, és természetesen a magyar fejlesztésű oktatórobot is kipróbálható lesz. Így a gyermekek saját maguk tapasztalhatják meg játékos formában azt, hogy egyetlen okostelefon segítségével milyen komplex utasításokat lehet alkotni rövid idő alatt.
Következzen a HelloWorld tanári kara:
Selyem Barbara
Barbara az Eötvös Loránd Tudományegyetem tanító szakán végzett, és már az egyetemi képzés alatti gyakorlatai során is rengeteg időt töltött gyerekek között, jelenleg pedig napközis pedagógusként minden délutánját diákjai körében tölti. A kissé maximalista Barbara mindent elkövet majd azért, hogy a velencei hét alatt a rábízott gyermekek a lehető legtöbb új ismerettel gazdagodjanak.
Dániel 2009-ben lépett a tanári pályára, azóta Káposztásmegyeren egy kéttannyelvű iskolában okítja fiatal nebulóit. A türelmes és vidám tanár bácsi rendszeresen táboroztat, a HelloWorld azonban - a rengeteg új technológiai vívmányával - még számára is tartogat kihívásokat.
Óvári Mónika
Mónika különösen fontosnak tartja, hogy a digitális oktatást belecsempésszük már a legkisebbek napirendjébe is, hiszen a folyamatosan megjelenő új technológiák elsajátítására a fiatalabb generáció ily módon sokkal fogékonyabbá válhat.
Mivel a táborban többek között a programozás, a robotok és a 3D-nyomtatás is a "tanterv" szerves részét képezik, oktatóink is komoly felkészítést kapnak a nevezett területeken, melyről rövidesen egy videó formájában is beszámolunk.
Címkék: #helloworld #tábor #2015 #kultúra